Ich was in minnē· achte
Ich was in minnē· achte·
vn̄ ir gevangē gar·
 bar· manger froͤiden kumb̾ můſt ich dulden·
e· mich ze ſinnen bꝛehte·
ir lieplich vmbevāg·
dang· ir ſi dv́ mich komē lieſſe ze hulden·
ich ſolde· wolde· vrlop vō waren ſchulden·
vúr bꝛingen bas·
las bin ich· an den ſinnen min·
fin iſt der wille· koͤnd ichs ho ver gúlden·

Ob allem golde gimme·
iſt ir vil werder lip·
nu noch niemer me wirt ſchoͤner funden·
ia iſt als ich wolde· ſtimme
vnd ir vil werder grůs·
bůs iſt mir ſoꝛgen bin ich dꝛab enbunden·
ir lachen· machen heil kan ſende wunden·
geil ich des bin·
ſin· vn̄ d̾ můt· mir flúget ho·
vro· heis ich mirſt vō liebe leide verſwūde·

Ich gan ir vollen heiles·
ſiſt ſo tugende rich·
glich· ir vf erden niend̾ lebt der heren·
gar vmbe wollen· meiles
iſt ſi ſvnder ſtrit·
wit iſt ir lop erſchollen· ho in eren·
mit ringen· dingen mir kan wūne meren·
ir trutlich woꝛt·
hoꝛt min hoͤchſtē froͤiden wip·
gib· ſelken troſt der ſich niht kan verkeren·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse